Billund Airport
Billund Airport, tidl. Billund Lufthavn, lufthavn ved Billund, ca. 20 km vest for Vejle. Billund Airport er med 2,8 mio. passagerer (2013) Danmarks næststørste lufthavn (efter Københavns Lufthavn) og har ca. 60 internationale destinationer.
Lufthavnen blev anlagt på initiativ af Billund-virksomheden LEGO i 1964 og var frem til 1997 et andelsselskab (a.m.b.a.) med Vejle Amt som den største andelshaver. Fra 1997 har lufthavnen været ejet af aktieselskabet Billund Lufthavn A/S, først med Vejle Amt som hovedaktionær og efter Strukturreformen i 2007 med ejerskabet fordelt på kommunerne Vejle, Kolding, Billund, Horsens, Fredericia, Hedensted, Ikast-Brande og Skanderborg.
I de første år af lufthavnens historie fløj SAS i rute mellem Billund og København, og fra 1966 fik lufthavnen desuden chartertrafik. I 1971 blev den oprindelige start- og landingsbane på 1660 m udvidet til sin nuværende længde på 3100 m. Den første direkte udenrigsrute blev oprettet af Maersk Air i 1984.
Modsat flere andre danske provinslufthavne er Billund Airport i stadig vækst. Den nuværende passagerterminal, indviet 2002, er på ca. 40.000 m2, og lufthavnen har kapacitet til omkring 3,5 mio. passagerer om året. Ved siden af passagertrafikken håndterer lufthavnen gennem handlingselskabet Cargo Center Billund (CCB) luftfragt med godsmængder på ca. 63.000 tons (2015).